ਸਲੋਵੀਓ
ਸਲੋਵੀਉ ਇੱਕ ਅੰਤਰ-ਰਾਸ਼ਟਰੀ ਮਦਦਗਾਰ ਭਾਸ਼ਾ ਹੈ ਜੋ ਕਿ ਵਿਗਿਆਨਿਕ ਅਤੇ ਭਾਸ਼ਾ-ਵਿਗਿਆਨੀ ਮਾਰਕ ਹੂਕੋ ਦੁਆਰਾ ਬਣਾਈ ਗਈ ਹੈ। ਸਲੋਵੀਉ ਦੀ ਖ਼ਾਸਿਅਤ ਇਹ ਹੈ ਕਿ ਇਹ ਸਲਾਵ-ਭਾਸ਼ਾਵਾਂ ਬੋਲਣ ਵਾਲਿਆ ਨੂੰ ਬੜੀ ਆਸਾਨੀ ਨਾਲ ਸਮਝ ਆ ਜਾਂਦੀ ਹੈ। ਸਲਾਵ-ਭਾਸ਼ਾਵਾਂ ਬੋਲਣ ਵਾਲੇ ਦੁਨੀਆ ਵਿੱਚ ਕਰੀਬ 40 ਕਰੋੜ ਲੋਕ ਹਨ। ਬਲਰੂਸਕਿਨੀ, ਬੋਸਨੀ, ਬਲਗਾਰਨੀ, ਕਰੋਏਸ਼ੀਅਨ, ਕਾਸ਼ੁਬੀਅਨ, ਲਤਾਵੀ, ਲਿਥੂਵੀ, ਮਾਸੇਦੋਨੀ, ਮੋਰਾਵੀ, ਪੋਲਿਸ਼, ਰੂਸੀ, ਰੂਥੀ, ਸੀਲੇਸੀ, ਸਲੋਵਾਕ, ਸਲੋਵੀ, ਸਰਬੀ, ਸੋਰਬੀ, ਯੂਕਰਾਨੀ, ਕਾਰਪਾਤੋ-ਰੂਸੀਨ ਵਗੈਰਾ ਜ਼ਬਾਨਾਂ ਸਲਾਵ ਭਾਸ਼ਾਵਾਂ ਹਨ। ਸਲੋਵੀਉ ਸਿੱਖਣ ਤੋਂ ਬਾਅਦ ਹੋਰ 40 ਕਰੋੜ ਲੋਕਾਂ ਨਾਲ ਗੱਲ-ਬਾਤ ਕਰਨਾ ਮੁਮਕਿਨ ਹੈ। ਸਲੋਵੀਉ ਸਿੱਖਣ ਵਿੱਚ ਬਹੁਤ ਹੀ ਆਸਾਨ ਹੈ। ਸਲੋਵੀਉ ਏਸਪੇਰਾਨਤੋ ਭਾਸ਼ਾ ਦੀ ਬਹੁਤ ਸਾਰੀਆਂ ਖੂਬੀਆਂ ਇਖਤਿਆਰ ਕਰਦੀ ਹੈ, ਏਸਪੇਰਾਨਤੋ ਵਾਂਗ ਹੀ ਆਸਾਨ ਹੈ ਪਰ ਜਿੱਥੇ ਸਲੋਵੀਉ ਬਹੁਤ ਸਾਰੇ ਲੋਕਾਂ ਨੂੰ ਪਹਿਲੀ ਝਲਕ ਤੇ ਹੀ ਸਮਝ ਆ ਜਾਂਦੀ ਹੈ, ਉੱਥੇ ਏਸਪੇਰਾਨਤੋ ਨੂੰ ਪਹਿਲਾਂ ਸਿੱਖਣਾ ਪੈਂਦਾ ਹੈ ਅਤੇ ਉਸਨੂੰ ਬੋਲਣ ਵਾਲੇ ਲੋਕ ਵੀ ਵੀਹ ਲੱਖ ਤੋਂ ਘੱਟ ਹਨ।